钦定古今图书集成/方舆汇编/边裔典/第053卷 > 汉
## 钦定古今图书集成/方舆汇编/边裔典/第053卷 > 汉

### 武帝 年始通使于罽宾

按《汉书武帝本纪》不载。按《西域传》：“罽宾国，王治循
鲜城，去长安万二千二百里。不属都护，户口胜兵，多
大国也。东北至都护治所六千八百四十里。东至乌
秅国二千二百五十里。东北至难兜国，九日行。西北
与大月氏，西南与乌弋山离接。”昔匈奴破大月氏，大
月氏西君大夏而塞王南君罽宾，塞种分散，往往为
数国。自疏勒以西，北休循、捐毒之属，皆故塞种也。罽
宾地平，温和，有目宿，杂草、奇木、檀、櫰、梓、竹、漆，种五谷、
蒲萄诸果，粪治园田。地下湿，生稻，冬食生菜。其民巧
雕文刻镂，治宫室，织罽刺文绣。好治食。有金、银、铜、锡，
以为器。市列以金银为钱，文为骑马，幕为人面。出封
牛、水牛、象、大狗、沐猴、孔爵、珠玑、珊瑚、虎魄、璧，流离他
畜，与诸国同。自武帝始通罽宾，自以绝远，汉兵不能
至。其王乌头劳数剽杀汉使

### 宣帝 年关都尉文忠送罽宾国使遂攻杀其王立容屈王子阴末赴为王

按《汉书宣帝本纪》，不载。按《西域传》：“乌头劳死，子代
立，遣使奉献。汉使关都尉文忠送其使王复欲害忠，
忠觉之，乃与容屈王子阴末赴共合谋攻罽宾，杀其
王。立阴末赴为罽宾王，授印绶。”

### 元帝 年罽宾国杀汉使遣使谢罪诏绝之

按《汉书元帝本纪》，不载。按《西域传》，“军候赵德使罽
宾，与阴末赴相失。阴末赴锁琅当，德杀副已下七十
馀人，遣使者上书谢。元帝以绝域不录，放其使者于
县度绝而不通。”

### 成帝 年罽宾复遣使谢罪诏使者报送之至皮山而还

按《汉书成帝本纪》，不载。按《西域传》：成帝时，罽宾复
遣使献谢罪，汉欲遣使者报送其使杜钦说大将军
王凤曰：“前罽宾王阴末赴本汉所立，后卒畔逆。夫德
莫大于有国子民，罪莫大于执杀使者所以不报恩，
不惧诛者，自知绝远兵不至也。有求则卑辞，无欲则
骄慢，终不可怀服。凡中国所以为通厚蛮夷惬快其
求者，为壤比而为寇也。”今县度之厄，非罽宾所能越
也。其乡慕不足以安西域，虽不附不能危城郭。前亲
逆节恶暴，西域故绝而不通。今悔过来而无亲属，贵
人奉献者皆行贾，贱人欲通货市买，以献为名，故烦
使者送至县度，恐失实见欺。凡遣使送客者，欲为防
护寇害也。起皮山南，更不属汉之国。四五斥堠，士百
馀人，五分夜击，刁斗自守，尚时为所侵盗。驴畜负粮，
须诸国禀食，得以自赡。国或贫小不能食，或桀黠不
肯给，拥彊汉之节，馁山谷之间，乞丐无所得离，一二
旬，则人畜弃捐旷野而不反。又历大头痛、小头痛之
山，赤土身热之阪，令人身热无色，头痛呕吐，驴畜尽
然。又有三池盘石阪，道“狭者尺六七寸，长者径三十
里，临峥嵘不测之深。行者骑步相持，绳索相引，二千
馀里乃到。县度畜队未半，坑谷尽靡，碎人堕势，不得
相收视，险阻危害，不可胜言。圣王分九州，制五服，务
盛内，不求外。今遣使者承至尊之命，送蛮夷之贾，劳
吏士之众，涉危难之路，罢敝所恃，以事无用，非久长
计也。”使者业已受节，可至皮山而还。于是凤白从钦。
言罽宾实利赏赐贾市，其使数年而一至云。